**กอแทมซิตี** (อังกฤษ: Gotham City) เป็นเมืองสมมติที่ปรากฏในหนังสือการ์ตูนอเมริกันของดีซีคอมิกส์ เป็นที่รู้จักในฐานะเป็นเมืองที่อยู่ของแบทแมน โดยปรากฏครั้งแรกใน*แบทแมน* ฉบับที่ 4 (ธันวาคม 1940)

กอแทมซิตีเคยถูกเขียนถึงว่าเป็นเมืองที่ตั้งอยู่ที่นิวเจอร์ซีย์ในสหรัฐอเมริกา โดยลักษณะและบรรยากาศของเมืองนั้นได้รับอิทธิพลจากนครนิวยอร์กเป็นหลัก

ในขณะที่สถานที่ที่เป็นแรงบันดาลใจหรือใช้ในการถ่ายทำสำหรับกอแทมซิตีในภาพยนตร์และละครชุดทางโทรทัศน์ฉบับคนแสดงของ*แบทแมน*นั้นประกอบไปด้วยชิคาโก, พิตต์สเบิร์ก, ลอสแอนเจลิส, นิวยอร์ก, นวร์ก, ลอนดอนและกลาสโกว์

ที่มาของชื่อ
------------

บิลล์ ฟิงเกอร์ ซึ่งเป็นนักเขียนกล่าวว่าเขาเคยตั้งชื่อให้กอแทมซิตีว่า ซิวิกซิตี, แคพิทัลซิตี และโคสต์ซิตี แต่เมื่อเขาเจอชื่อ 'กอแทมจิเวเลอรส์' ในสมุดโทรศัพท์ของนิวยอร์ก จึงได้ตั้งชื่อเมืองนี้ว่ากอแทมซิตี

"กอแทม" เคยเป็นชื่อเล่นของนครนิวยอร์กซึ่งเริ่มได้รับความนิยมครั้งแรกในศตวรรษที่ 19 โดยวอชิงตัน เออร์วิงเป็นผู้ตั้งชื่อครั้งแรกในวารสาร*ซัลมากันดิ* ฉบับวันที่ 11 พฤศจิกายน 1807 ซึ่งเป็นนิตยสารที่เขียนล้อเลียนวัฒนธรรมและการเมืองของนิวยอร์ก โดยเออร์วิงนำชื่อมาจากหมู่บ้านกอแทมในนอตทิงแฮมเชอร์ ประเทศอังกฤษ

ภูมิศาสตร์
----------

### ที่ตั้งในนิวเจอร์ซีย์

ลักษณะเมืองของกอแทมซิตีถูกแต่งให้มีความแตกต่างกันไปตลอดหลายทศวรรษ เช่นเดียวกับเมืองอื่น ๆ ในจักรวาลดีซี แต่ตำแหน่งที่ตั้งของเมืองนั้นตามธรรมเนียมถูกระบุว่าตั้งอยู่ในรัฐนิวเจอร์ซีย์ ใน*อะเมซิงเวิลด์ออฟดีซีคอมิกส์* ฉบับที่ 14 มาร์ก กรูนวอลด์ ซึ่งเป็นผู้เขียนได้กล่าวถึงประวัติของจัสติสลีกและระบุว่ากอแทมซิตีตั้งอยู่ในนิวเจอร์ซีย์

ในคอมิกสตริปเรื่อง*เดอะเวิลด์สเกรเทสต์ซูเปอร์ฮีโรส์* (13 สิงหาคม 1978) มีแผนที่ซึ่งแสดงให้เห็นว่ากอแทมซิตีตั้งอยู่ในนิวเจอร์ซีย์และเมโทรโพลิสตั้งอยู่ในเดลาแวร์ และใน*เวิลด์สไฟเนสต์คอมิกส์* ฉบับที่ 259 (พฤศจิกายน 1979) ได้ยืนยันเช่นกันว่ากอแทมซิตีอยู่ในนิวเจอร์ซีย์ นอกจากนี้ใน*เดอะนิวแอดเวนเจอร์สออฟซูเปอร์บอย* ฉบับที่ 22 (ตุลาคม 1981) และ*เดอะแอตลาสออฟเดอะดีซียูนิเวิร์ส* ปี 1990 ทั้งสองเล่มได้แสดงแผนที่ซึ่งกอแทมซิตีอยู่ในนิวเจอร์ซีย์และเมโทรโพลิสอยู่ในเดลาแวร์

ใน*ดีเทกทีฟคอมิกส์* ฉบับที่ 503 (มิถุนายน 1983) มีข้อมูลหลายอย่างที่สื่อให้เห็นว่ากอแทมซิตีอยู่ในนิวเจอร์ซีย์ โดยมีการอธิบายว่าชายฝั่งเจอร์ซีย์ห่างจากกอแทมไปทางตอนเหนือ 20 ไมล์ และในฉบับเดียวกันโรบินและแบทเกิร์ลได้ขับรถจาก "ลานบินลับนิวเจอร์ซีย์" ไปยังกอแทมซิตีและขับต่อไปยัง "ทางหลวงฮัดสันเคาน์ตี" ซึ่งอ้างอิงถึงฮัดสันเคาน์ตี รัฐนิวเจอร์ซีย์ในชีวิตจริง

นอกจากนี้ใน*แบทแมน: ชาโดว์ออฟเดอะแบท* ฉบับรายปี ฉบับที่ 1 ได้ระบุว่ากอแทมซิตีอยู่ในนิวเจอร์ซีย์เช่นกัน โดยใบขับขี่ของ ซาล อี จอร์แดน ในคอมิกส์ฉบับนี้ระบุว่าที่อยู่ของเขาคือ "72 ถนนแฟกซ์คอล กอแทมซิตี รัฐนิวเจอร์ซีย์ 12345" แม้ว่าแท้จริงแล้วรหัสไปรษณีย์ดังกล่าวจะเป็นของเมืองสเกอเนกทาดีในนิวยอร์ก

ภาพยนตร์*ทีมพลีชีพ มหาวายร้าย* ที่ฉายในปี 2016 ได้เปิดเผยว่าในจักรวาลขยายดีซี กอแทมซิตีตั้งอยู่ในรัฐนิวเจอร์ซีย์เช่นกัน

### ความสัมพันธ์กับเมโทรโพลิส

กอแทมซิตีถือเป็นบ้านของแบทแมนเช่นเดียวกับเมโทรโพลิสซึ่งเป็นบ้านของซูเปอร์แมน และฮีโรทั้งสองคนก็ทำงานร่วมกันในสองเมือง ในคอมิกส์นั้นระยะทางที่แน่นอนของเมืองทั้งสองถูกเล่าให้มีระยะที่แตกต่างกันในแต่ละฉบับ แต่ก็เป็นระยะที่สามารถขับรถถึงกันได้ บางครั้งทั้งสองเมืองนี้ถูกเล่าว่าเป็นเมืองคู่แฝดกันซึ่งอยู่คนละฝั่งของอ่าวเดลาแวร์ โดยเมโทรโพลิสอยู่ในเดลาแวร์และกอแทมซิตีอยู่ในนิวเจอร์ซีย์

นิวยอร์กได้ชื่อเล่นว่า*เมโทรโพลิส* เพื่อบรรยายถึงเมืองในเวลากลางวันตรงข้ามกับ*กอแทม* ซึ่งใช้บรรยายถึงนิวยอร์กในช่วงเวลากลางคืน ระหว่างยุคสัมฤทธิ์ของคอมิกส์ สะพานเมโทร-แนโรส์ถูกแต่งให้เป็นเส้นทางหลักของเมืองคู่แฝดอย่างเมโทรโพลิสและกอแทมซิตี ซึ่งในเรื่องได้ระบุว่าสะพานนี้เป็นสะพานแขวนที่ยาวที่สุดในโลก

แผนที่ที่ปรากฏใน*เดอะนิวแอดเวนเจอร์สออฟซูเปอร์บอย* ฉบับที่ 22 (ตุลาคม 1981) แสดงให้เห็นว่าสมอลล์วิลล์อยู่ในระยะที่สามารถขับรถจากเมโทรโพลิสและกอแทมซิตีได้ แต่หลังจากนั้นสมอลล์วิลล์ได้ถูกย้ายตำแหน่งไปยังแคนซัสอันเป็นผลจากเหตุการณ์*ไครซิสออนอินฟินิตเอิร์ท*  นอกจากนี้แผนที่ของสหรัฐที่ปรากฏใน*เดอะซีเคร็ตไฟลส์แอนด์ออริจินส์ไกด์ทูเดอะดีซียูนิเวิร์ส* ฉบับที่ 1 (มีนาคม 2000) ยังแสดงให้เห็นว่าเมโทรโพลิส, กอแทมซิตีและบลัดเฮเวนอยู่ในพื้นที่ไทรสเตต

ในจักรวาลขยายดีซี ภาพยนตร์*แบทแมน ปะทะ ซูเปอร์แมน แสงอรุณแห่งยุติธรรม* ที่ฉายในปี 2016 แสดงให้เห็นว่ากอแทมซิตีตั้งอยู่คนละฝั่งอ่าวกับเมโทรโพลิส

ประวัติ
-------

กัปตันยุน โลเกร์ควิสต์ ซึ่งเป็นทหารรับจ้างชาวนอร์เวย์ได้ก่อตั้งกอแทมซิตีขึ้นในปี 1635 และหลังจากนั้นเมืองได้ถูกชาวบริติชยึดครองไป ซึ่งเรื่องราวนี้อ้างอิงจากประวัติศาสตร์จริงในการก่อตั้งนิวยอร์กโดยชาวดัตช์ (ในชื่อนิวอัมสเตอร์ดัม) ก่อนถูกยึดครองโดยชาวบริติช และระหว่างสงครามปฏิวัติอเมริกา กอแทมซิตีเป็นที่ตั้งของการต่อสู้ครั้งใหญ่ (อ้างอิงจากเหตุการณ์จริงคือยุทธการที่เกาะลอง) โดยข้อมูลเหล่านี้ปรากฏใน*สวอมป์ทิง* ฉบับที่ 85 ของริก ไวตช์

หนังสือการ์ตูนชุด*แบทแมน: เกตส์ออฟกอแทม* ในปี 2011 ได้ให้รายละเอียดเกี่ยวกับประวัติศาสตร์ของกอแทมซิตีโดยอลัน เวย์น (บรรพบุรุษของบรูซ เวย์น), ทีโอดอร์ คอบเบิลพอต (บรรพบุรุษของออสวอลด์ คอบเบิลพอต) และเอ็ดเวิร์ด เอลเลียต (บรรพบุรุษของโทมัส เอลเลียต) ถือว่าเป็นบิดาผู้ก่อตั้งกอแทม พวกเขาได้สร้างสะพานสามแห่งซึ่งเรียกว่า"เกตส์ออฟกอแทม" โดยแต่ละแห่งมีนามสกุลของแต่ละคน ช่วงหนึ่งเอ็ดเวิร์ด เอลเลียตเริ่มอิจฉาความนิยมและความมั่งคั่งของครอบครัวเวย์นมากขึ้นเรื่อย ๆ ความอิจฉานี้ได้ส่งต่อไปถึงโทมัส เอลเลียต (หรือฉายาฮัช) ซึ่งเป็นลูกของเหลนของเขา

ต้นกำเนิดที่ลึกลับของกอแทมได้ถูกเจาะลึกมากขึ้นในเนื้อเรื่อง "ดาร์กไนต์, ดาร์กซิตี" ซึ่งแต่งโดยปีเตอร์ มิลลิแกนในปี 1990 ได้เปิดเผยว่าบิดาผู้ก่อตั้งสหรัฐบางคนมีส่วนร่วมกับการอัญเชิญแบท-ดีมอนซึ่งถูกกักขังอยู่ใต้เมืองกอแทมเก่า อำนาจแห่งความมืดของมันได้แพร่กระจายไปพร้อม ๆ กับการพัฒนาของกอแทมซิตี แนวทางเนื้อเรื่องที่คล้ายกันนี้ได้ถูกเล่าใน*ชาโดว์แพกท์* ฉบับที่ 5 ซึ่งแต่งโดยบิลล์ วิลลิงแฮมซึ่งได้เล่าเพิ่มเติมเกี่ยวกับสิ่งลึกลับในกอแทม โดยเปิดเผยถึงสิ่งมีชีวิตที่หลับใหลเป็นเวลา 40,000 ปีข้างใต้แผ่นดินซึ่งเป็นที่ตั้งของกอแทมซิตี สเตรกาซึ่งเป็นคนรับใช้ของสิ่งมีชีวิตนั้นได้กล่าวว่าตัวตนที่มืดมนและถูกสาปของเมืองนั้นมีผลมาจากสิ่งมีชีวิตที่ใช้ชื่อ "ดอกเตอร์กอแทม"

ใน*กอแทมอันเดอร์กราวด์* ฉบับที่ 2 ซึ่งแต่งโดยแฟรงก์ เทียรีนั้น โทเบียส เวลได้อ้างว่าในศตวรรษที่ 19 เมืองถูกควบคุมโดยแก๊งที่เป็นคู่แข่งกันห้ากลุ่ม จนกระทั่ง "บุคคลภายใต้หน้ากาก" คนแรกปรากฏตัวและได้ตั้งแก๊งของตัวเองขึ้นมาแต่ไม่พบข้อมูลแน่ชัดว่าคนเหล่านั้นเป็นศาลเตี้ยหรืออาชญากรที่ใส่ชุดแต่งกาย

นอกจากนี้ยังมีเนื้อเรื่องต่าง ๆ ที่เพิ่มเติมเหตุการณ์ในประวัติศาสตร์ของกอแทมซึ่งส่งผลกระทบไปถึงผู้คนและสภาพบ้านเมืองอีกด้วย บางครั้งผลกระทบของเหตุการณ์ครั้งใหญ่อาจกลายเป็นเนื้อเรื่องยาวที่ต่อเนื่องกัน เช่นเหตุการณ์เมื่อราส์ อัล กูลได้ปล่อยไวรัสที่ทำให้ร่างกายอ่อนแอที่ชื่อว่า "เคลนช์" ระหว่างเนื้อเรื่อง "คอนเทเจียน" เมื่อถึงบทสรุปของเนื้อเรื่องขณะที่เมืองกำลังฟื้นตัวก็เกิดแผ่นดินไหวขนาด 7.6 ริกเตอร์ซึ่งส่งผลให้รัฐบาลกลางตัดกอแทมออกจากการเป็นส่วนหนึ่งของสหรัฐอเมริกาในเนื้อเรื่อง "โนแมนส์แลนด์" ประชาชนที่เหลืออยู่ในเมืองถูกบังคับให้เข้าสงครามแก๊งเพื่อเอาตัวรอดโดยอาจอยู่ในฐานะผู้เข้าร่วมหรือจ่ายเงินเพื่อรับความคุ้มครองจากกลุ่มต่าง ๆ ท้ายที่สุดกอแทมได้ถูกบูรณะและกลับเป็นส่วนหนึ่งของสหรัฐอเมริกาโดยเป็นผลจากนโยบายของเล็กซ์ ลูเธอร์ที่ทำขึ้นเพื่อหาเสียงให้เขาเป็นประธานาธิบดีของสหรัฐอเมริกา

วัฒนธรรม
--------

เดนนิส โอนีลซึ่งเป็นนักเขียนและบรรณาธิการของ*แบทแมน* กล่าวว่ากอแทมซิตีของแบทแมนเปรียบเสมือน "แมนฮัตตันด้านล่างถนนที่ 14 เวลาเที่ยงคืนสิบเอ็ดนาที ในคืนที่หนาวที่สุดในเดือนพฤศจิกายน" ขณะที่นีล อดัมส์นักวาดแบทแมน เชื่อมาอย่างยาวนานว่าชิคาโกเป็นต้นแบบของกอแทมโดยกล่าวว่าชิคาโกมีตรอกซอกซอย (ซึ่งแทบไม่มีอยู่ในนิวยอร์ก) และซอยแคบ ๆ นั้นเป็นที่ที่แบทแมนใช้สู้กับคนร้าย ในขณะที่คำกล่าวที่ว่าเมโทรโพลิสคือนิวยอร์กในตอนกลางวันนั้นมีที่มาจากผู้สร้างคอมิกส์อย่างแฟรงก์ มิลเลอร์และจอห์น เบิร์น

ในการออกแบบเรื่อง*แบทแมน: ดิแอะนิเมเต็ดซีรีส์* ผู้สร้างอย่างบรูซ ทิมและเอริก เรดอมสกีได้ยึดถือแนวคิดความเหนือกาลเวลาจากภาพยนตร์ของทิม เบอร์ตันโดยการผสมผสานลักษณะของยุคสมัยเช่น ข้อความคั่นเรื่องรูปแบบขาวดำ, เรือเหาะตำรวจ (แม้สิ่งนี้จะไม่ปรากฏในภาพยนตร์แต่ทิมระบุว่าสิ่งนี้เข้ากับรูปแบบของเรื่อง) และโทนสีวินเทจแบบฟิล์มนัวร์ หลังจากนั้นเรือเหาะตำรวจจึงได้เข้าไปอยู่ในคอมิกส์แบทแมนและกลายเป็นองค์ประกอบของกอแทมซิตี

เกี่ยวกับพัฒนาการของกอแทมตลอดหลายปี พอล เลวิตซ์ซึ่งเป็นบรรณาธิการของ*แบทแมน*และอดีตประธานดีซีคอมิกส์ ได้กล่าวว่า "นักเขียนแต่ละคนได้เติมแต่งความคิดลงไป เป็นความสนุกของคอมิกส์กับการสร้างเมืองใหม่ในแต่ละครั้ง"

### สถาปัตยกรรม

อาคารสไตล์อลังการศิลป์และนวศิลป์ เช่น สถานีกลางเฮลซิงกิ เป็นแรงบันดาลใจให้กับรูปลักษณ์ของกอแทมในภาพยนตร์*แบทแมน* ปี 1989
ใน*แบทแมน: กอทิก* อาสนวิหารกอแทมมีบทบาทสำคัญในเรื่อง เนื่องจากสร้างขึ้นโดยมิสเตอร์วิสเปอร์ซึ่งเป็นศัตรูในเรื่อง

จากเนื้อเรื่องในปี 1992 ผู้คลั่งไคล้สถาปัตยกรรมของพิงก์นีย์ได้ระเบิดสิ่งก่อสร้างหลายแห่งในกอแทมเพื่อเปิดเผยให้เห็นโครงสร้างของพิงก์นีย์ที่ถูกซ่อนไว้ จุดประสงค์เบื้องหลังของการแต่งเนื้อเรื่องนี้เพื่อเปลี่ยนดีไซน์ของเมืองให้เข้ากับภาพยนตร์*แบทแมน*ในปี 1989 ซึ่งออกแบบโดยแอนทอน เฟิสต์

ใน*แบทแมน บีกินส์* มีการใช้ CGI เพื่อเสริมให้กับชิคาโกซึ่งเป็นสถานที่ถ่ายทำ ขณะที่*แบทแมน อัศวินรัตติกาล*แสดงให้เห็นถึงโครงสร้างพื้นฐานและสถาปัตยกรรมของชิคาโกโดยตรงเช่น ท่าน้ำเนวี อย่างไรก็ตามใน*แบทแมน อัศวินรัตติกาลผงาด* ได้เปลี่ยนสถานที่ถ่ายทำจากชิคาโกไปเป็นพิตต์สเบิร์ก, ลอสแอนเจลิส, นิวยอร์ก, นวร์ก, นิวเจอร์ซีย์, ลอนดอนและกลาสโกว์

บุคคลสำคัญ
----------

ช่วงตลอดหลายปีในการดำเนินเรื่องของดีซีคอมิกส์ แบทแมนขอความช่วยเหลือจากหลายตัวละคร โดยแบทแมนมีคู่หูคือโรบินซึ่งมีตัวละครที่ใช้ฉายานี้หลายคนได้แก่ ดิ๊ก เกรย์สัน, เจสัน ทอดด์, ทิม เดรก และเดเมียน เวย์น นอกจากนี้ยังมีตัวละครอื่นเช่น แคตวูแมน, แบทเกิร์ล, ฮันเทรส

ตัวละครอื่นของดีซีที่ถูกเล่าว่าอาศัยอยู่ในกอแทมเช่น ทหารรับจ้างอย่างทอมมี โมนาแฮน หรือเจสัน บลัดนักมารวิทยาผู้มีชื่อเสียง และในการดำเนินเรื่องในยุคสมัยใหม่ของจักรวาลดีซี แบทแมนไม่ใช่ฮีโรคนแรกในกอแทม โดยแอลัน สก็อตต์ซึ่งเป็นกรีนแลนเทิร์นในยุคทองได้อาศัยอยู่ที่กอแทมในช่วงก่อนและระหว่างสงครามโลกครั้งที่สองและหลังจากนั้นมีการเล่าว่าเขาได้ดำเนินกิจการกอแทมบรอดแคสติงคอร์ปอเรชัน นอกจากนี้สเปกเตอร์คนดั้งเดิมจากยุคทองและเพอร์ซิวัล พ็อปป์ คู่หูของเขาก็อาศัยอยู่ในกอแทมซิตี เช่นเดียวกับแบล็กคะแนรี, สตาร์แมน, และเกรย์โกสต์

ใน*ออลสตาร์เวสเทิร์น* ฉบับรีบูท ปี 2011 ซึ่งเรื่องราวเกิดขึ้นในกอแทมสไตล์ตะวันตกยุคเก่า โจนาห์ เฮกซ์และอมาเดอุส อาร์แคมเป็นหนึ่งในชาวเมืองกอแทมในฉบับนี้

นอกจากประชากรที่เป็นซูเปอร์ฮีโรแล้ว ชาวเมืองคนอื่นยังมีบทเด่นในเนื้อเรื่องรองของ*ดีเทกทีฟคอมิกส์* ซึ่งมีชื่อว่า*เทลส์ออฟกอแทมซิตี* และในลิมิเต็ดซีรีส์จำนวนสองเล่มที่ชื่อว่า*กอแทมไนตส์* นอกจากนี้กรมตำรวจกอแทมซิตีนั้นมีบทบาทสำคัญใน*กอแทมเซ็นทรัล* ในมินิซีรีส์อย่าง*กอร์ดอนส์ลอว์*,*บูลล็อกส์ลอว์* และ*แบทแมน: จีซีพีดี*

ในสื่ออื่น
----------

### สื่อโทรทัศน์

จากละครชุด*แบทแมน* ฉบับคนแสดงในปี 1960 นั้นไม่ได้ระบุถึงตำแหน่งที่ชัดเจนของกอแทม ถึงแม้จะมีหลายอย่างที่สือถึงนครนิวยอร์กก็ตาม เช่น แผนที่เมืองและตำแหน่งของเมืองซึ่งอยู่ข้ามฝั่งแม่น้ำเวสต์จากเมืองเกิร์นซีย์ในนิวเกิร์นซีย์ โดยตัวละครในเรื่องอย่างนายกเทศมนตรีลินซีดและผู้ว่าการสโตนเฟลโลว์นั้นสื่อถึงนายกเทศมนตรีจอห์น ลินด์เซย์และผู้ว่าการเนลสัน รอกกีเฟลเลอร์ในชีวิตจริงโดยตรง นอกจากนี้ในภาพยนตร์ที่เกี่ยวข้องอย่าง*แบทแมน* แสดงให้เห็นว่าแบทแมนบินผ่านชานเมืองลอสแอนเจลิส, ฮอลลีวูดฮิลส์ และศาลาว่าการเมืองลอสแอนเจลิส

ในละครชุดคนแสดงเรื่อง*กอแทม* ทีมสร้างสรรค์มีข้อกำหนดที่สำคัญคือต้องถ่ายทำที่นิวยอร์ก ตามข้อมูลจากแดนนี แคนนอนซึ่งเป็นผู้อำนวยการผลิตนั้นบรรยากาศในเรื่องได้รับแรงบันดาลใจจากรูปลักษณ์ของนิวยอร์กจากภาพยนตร์ในคริสต์ทศวรรษ 1970 ของซิดนีย์ ลูเมตและวิลเลียม ฟรีดกิน นอกจากนี้ในเรื่องยังแสดงให้เห็นถึงหมายเลขโทรศัพท์ที่มีรหัสพื้นที่ 212

ใน*แบทวูแมน* ละครชุดในปี 2019 ซึ่งเนื้อเรื่องเกิดขึ้นในกอแทมนั้นได้ถ่ายทำที่ชิคาโก

#### จักรวาลดีซีแอะนิเมเต็ด

ใน*แบทแมน: ดิแอะนิเมเต็ดซีรีส์* , *เดอะนิวแบทแมนแอดเวนเจอร์ส* และ*แบทแมนบียอนด์* มีการปรากฏอยู่ของกอแทมซิตีอย่างเด่นชัด และมีการปรากฏของกอแทมอีกเล็กน้อยใน*ซูเปอร์แมน: ดิแอะนิเมเต็ดซีรีส์* , *จัสติสลีก* , *จัสติสลีกอันลิมิเต็ด* และ*สแตติกช็อก* ขณะที่พอล ดีนีซึ่งเป็นผู้เขียนบทและผู้กำกับเปรียบลักษณะกอแทมซิตีไว้ว่าเหมือนงานนิทรรศการโลกปี 1939 ที่ผ่านไป 60 ปี จาก*แบทแมน: ดิแอะนิเมเต็ดซีรีส์* ในตอน "โจ๊กเกอร์สเฟเวอร์" ปรากฏใบขับขี่ที่ระบุที่อยู่ว่า "กอแทม เอสเตตส์, นิวยอร์ก" และในตอน "อวาตาร์" เมื่อบรูซ เวย์นออกจากอังกฤษมีแผนที่ซึ่งแสดงให้เห็นว่ากอแทมอยู่ติดกับเกาะลองและแม่น้ำฮัดสัน ในตอน "ฮาร์ลีควินเนด" กล่าวว่ากอแทมซิตีมีประชากรประมาณ 10 ล้านคน

#### แอร์โรว์เวิร์ส

กอแทมซิตีปรากฏครั้งแรกในแอร์โรว์เวิร์สในช่วงเนื้อเรื่อง "เอลส์เวิลด์" ซึ่งเป็นเนื้อเรื่องครอสโอเวอร์ และเป็นการแนะนำตัวละครแบทวูแมนอีกด้วย แม้จะมีการกล่าวถึงมาแล้วหลายครั้งก่อนหน้านี้ก็ตาม

ใน*เดอะแฟลช วีรบุรุษเหนือแสง* ตอน "มาราทอน" แผนที่แสดงให้เห็นว่ากอแทมซิตีตั้งอยู่ในชิคาโก รัฐอิลลินอย

### ภาพยนตร์

#### แบทแมนปี 1989

ทิม เบอร์ตันซึ่งเป็นผู้กำกับ*แบทแมน* (1989) ต้องการสร้างกอแทมให้เป็นอีกรูปแบบอันเหนือกาลเวลาของนิวยอร์กและเปรียบเทียบกับขุมนรกที่แผ่ขยายไปตามทางเท้าและเติบโตขึ้น รูปลักษณ์ของกอแทมถูกดูแลโดยผู้ออกแบบงานสร้างอย่างแอนทอน เฟิร์สซึ่งได้รางวัลออสการ์จากการดูแลงานศิลป์ในเรื่องนี้ เฟิร์สกล่าวว่าในเรื่องนี้มีพื้นฐานจากแง่ที่เลวร้ายในหลาย ๆ ด้านของนิวยอร์กและได้รับแรงบันดาลใจจากภาพถ่ายในคริสต์ทศวรรษ 1940 ของช่างภาพอันเดรียส เฟนินเจอร์ นอกจากนี้ไนเจล เฟ็ลปส์ ช่างเขียนแบบของเฟิร์สได้เขียนภาพวาดถ่านเพื่อใช้ในการออกแบบอาคารทั้งภายนอกและภายในของเรื่องนี้
หลังจากการเสียชีวิตของเฟิร์ส เบอร์ตันได้เลือกให้โบ เวลช์มาดูแลการออกแบบงานสร้างให้กับแบทแมน รีเทิร์นส เบอร์ตันต้องการให้เวลช์เปลี่ยนแปลงภาพลักษณ์ให้กับกอแทมโดยกล่าวว่าแบทแมนภาคแรกไม่รู้สึกยิ่งใหญ่สำหรับเขาและดูไม่มีพลังเหมือนกับเมืองเก่าของอเมริกา เวลช์ต้องการขยายแนวคิดพื้นฐานมาใช้ในภาคต่อแต่จะเปลี่ยนจากแนวคิดทีเป็นอิทธิพลจากฝั่งยุโรปมาใช้องค์ประกอบของอลังการศิลป์/งานนิทรรศการโลกจากอเมริกามากขึ้น เมื่อพูดถึงแรงบันดาลใจในการตีความเกี่ยวกับกอแทม เขากล่าวว่าสถาปัตยกรรมฟาสซิสต์ที่ใช้ในงานนิทรรศการโลกนั้นทำให้เขานึกถึงระบบราชการและเผด็จการที่กดขี่ เขาจึงได้ดูภาพและงานศิลปะเกี่ยวกับไรช์ที่สามจำนวนมากจากงานนั้น เพื่อให้เมืองมืดยิ่งขึ้น เขาจึงออกแบบให้ตึกสูงถูกสร้างอย่างหนาแน่นอึดอัดจนบดบังแสงที่ส่องลงมา

เมื่อโจเอล ชูมาเกอร์ ได้กำกับภาพยนตร์ชุดแบทแมนต่อจากทิม เบอร์ตัน เขาได้บาร์บารา ลิงมาทำงานในส่วนออกแบบการผลิตให้กับภาพยนตร์ทั้งสองเรื่องของเขาคือ*แบทแมน ฟอร์เอฟเวอร์*และ*แบทแมน & โรบิน* กอแทมซิตีในมุมมองของบาร์บารานั้นคือการปลุกสถาปัตยกรรมเอกซเพรสชันนิซึมและสถาปัตยกรรมเค้าโครงขึ้นมา โดยดีไซน์แบบอนาคตนิยมนั้นนักวิจารณ์จากวอชิงตันโพสต์ได้กล่าวว่าทำให้ระลึกถึงภาพยนตร์เบลดรันเนอร์ และบาร์บาราได้บรรยายไว้ในหนังสือของเธอที่ชื่อ*บิกเกอร์, โบลเดอร์, ไบรเตอร์: เดอะโปรดักชันดีไซน์ออฟแบทแมน & โรบิน* ว่าการออกแบบเมืองเป็นการผสมกันระหว่างแมนแฮตตันในคริสต์ทศวรรษ 1930 กับนีโอโตเกียวจาก*อากิระ* บาร์บาราอ้างถึงโตเกียวที่เต็มไปด้วยแสงนีออนและยุคเครื่องจักรว่ามีอิทธิพลสำคัญต่อเธอ ใน*แบทแมน ฟอร์เอฟเวอร์* แบทแมนได้ไล่ล่าทูเฟซจนไปหยุดที่เลดีกอแทมซึ่งเป็นรูปปั้นที่อ้างอิงมาจากเทพีเสรีภาพ และใน*แบทแมน & โรบิน* ขณะที่มิสเตอร์ฟรีซพยายามจะแช่แข็งเมืองกอแทม หน้าจอบนเลเซอร์ยักษ์ของเขาแสดงให้เห็นถึงตำแหน่งบริเวณชายฝั่งนิวอิงแลนด์ โดยอาจอยู่ทางเหนือไปถึงรัฐเมน

#### ไตรภาคอัศวินรัตติกาล

คริสโตเฟอร์ โนแลนซึ่งเป็นผู้กำกับระบุว่าชิคาโกเป็นแรงบันดาลใจให้กับรูปลักษณ์ของกอแทม โดยทั้ง*แบทแมน บีกินส์*และ*แบทแมน อัศวินรัตติกาล*ได้ถ่ายทำที่นั่นเป็นหลัก อย่างไรก็ตามกอแทมของโนแลนถูกกำหนดให้อยู่ในนิวเจอร์ซีย์เพื่อให้เกียรติตามตำแหน่งที่ตั้งในคอมิกส์

ใน*แบทแมน บีกินส์*โนแลนต้องการให้กอแทมเป็นเมืองใหญ่ที่ทันสมัยและสะท้อนรูปแบบสถาปัตยกรรมและยุคสมัยที่หลากหลาย รวมทั้งชนชั้นทางสังคมและเศรษฐกิจที่แตกต่างกัน การสร้างเมืองกอแทมขึ้นมานั้นจะใช้ภาพลักษณ์ของนครนิวยอร์กมารวมกับองค์ประกอบจากชิคาโก, ทางด่วนยกระดับและโมโนเรลของโตเกียว และเมืองกำแพงเกาลูนในฮ่องกง ซึ่งใช้เป็นพื้นฐานในการออกแบบสลัมในภาพยนตร์ที่ชื่อว่าเดอะแนร์โรว์ส

ใน*แบทแมน อัศวินรัตติกาล*อิทธิพลจากชิคาโกและนิวยอร์กปรากฏให้เห็นชัดยิ่งขึ้น ขณะถ่ายทำที่ชิคาโกผู้จัดการสถานที่อย่างเจมส์ แม็กอัลลิสเตอร์ระบุว่า "มันจะดูเหมือนกับที่คุณเคยเห็นในคอมิกส์" "จะมีหลายโบโรที่แตกต่างกันและมีแม่น้ำเชื่อมถึงกัน ผมคิดว่ามันยากที่จะหลีกเลี่ยงสิ่งนั้นเพราะกอแทมมีพื้นฐานมาจากนิวยอร์ก"

#### จักรวาลขยายดีซี

บทความหลัก: จักรวาลขยายดีซี
ในจักรวาลขยายดีซี กอแทมซิตีตั้งอยู่ในกอแทมเคาน์ตี, นิวเจอร์ซีย์ โดยเอกสารในเรื่อง*แบทแมน ปะทะ ซูเปอร์แมน แสงอรุณแห่งยุติธรรม*กล่าวว่าเมืองตั้งอยู่ในกอแทมเคาน์ตีและแฟ้มข้อมูลของอะแมนดา วอลเลอร์เกี่ยวกับเดดช็อตและฮาร์ลีย์ ควินน์จาก*ทีมพลีชีพ มหาวายร้าย*ได้เปิดเผยว่ากอแทมซิตีอยู่ในรัฐนิวเจอร์ซีย์ แซ็ก สไนเดอร์ยืนยันว่าเมโทรโพลิสและกอแทมซิตีมีความใกล้ชิดกันทางภูมิศาสตร์ โดยสำนักข่าวเดอะบอสตันโกลบได้เปรียบเทียบความใกล้ชิดกันของสองเมืองนี้ว่าเหมือนกับเจอร์ซีซิตี รัฐนิวเจอร์ซีย์และแมนแฮตตัน รัฐนิวยอร์ก

เพื่อที่จะสร้างกอแทมใน*แบทแมน ปะทะ ซูเปอร์แมน แสงอรุณแห่งยุติธรรม* ทีมสร้างสรรค์ได้ตัดสินใจเลือกองค์ประกอบจากเมืองต่าง ๆ มารวบรวมและสร้างขึ้นมาใหม่เพื่อประยุกต์สถาปัตยกรรมและโครงสร้างให้เข้ากับกอแทม โดยทีมงานได้นำภาพหลายพันภาพมาประมวลผลเพื่อสร้างส่วนต่าง ๆ ของเมือง

ในทีมนกผู้ล่าซึ่งเหตุการณ์เกิดขึ้นในกอแทม การถ่ายทำทั้งหมดเกิดขึ้นที่ลอสแอนเจลิส โดยเดิมทีนั้นจะถ่ายทำกันที่แอตแลนตาและซาวานนาห์ รัฐจอร์เจีย แต่เนื่องจากพวกเขาได้รับการลดหย่อนภาษีในแคลิฟอร์เนียจึงได้เปลี่ยนสถานที่ถ่ายทำ

#### *โจ๊กเกอร์* (2562)

บทความหลัก: โจ๊กเกอร์ (ภาพยนตร์ พ.ศ. 2562)
ท็อดด์ ฟิลลิปส์ซึ่งเป็นผู้กำกับและโปรดิวเซอร์ของเรื่องได้นึกภาพกอแทมว่าเป็นแบบยุคเฟื่องฟูก่อนคริสต์ทศวรรษ 1980 ของนิวยอร์กหรือเปรียบกับเมืองศูนย์กลางทางตะวันออกเฉียงเหนือ และเมื่อถามถึงการเปลี่ยนแปลงภาพลักษณ์ของเมืองกับมาร์ก ฟรายด์เบิร์กซึ่งเป็นผู้ออกแบบงานสร้าง เขาได้กล่าวว่ากอแทมในฉบับนี้ได้หล่อหลอมตัวละครอาร์เธอร์ เฟล็ก ทำให้รับรู้ถึงความรุนแรงในเมืองแต่ยังคงไว้ซึ่งความเป็นไปได้ที่จะอาศัยอยู่ในเมืองแห่งนี้

#### *เดอะ แบทแมน*

บทความหลัก: เดอะ แบทแมน
ภาพยนตร์เดอะ แบทแมนของแมตต์ รีฟส์ได้เล่าเจาะลึกถึงมุมที่ไม่เคยเห็นของอาชญากรในกอแทมซืตีผ่านการเล่าเรื่องแบบฟิล์มนัวร์และเน้นที่ประเด็นการทุจริตที่ลุกลามในหน่วยงานและกรมตำรวจของเมือง โดยเรื่องนี้ใช้ลอนดอน, กลาสโกว์, ลิเวอร์พูลและชิคาโกเป็นสถานที่ถ่ายทำสำหรับฉากกอแทมซิตี ถึงแม้จะถ่ายทำในหลายสถานที่แต่แมตต์ รีฟส์นั้นได้จำลองแบบกอแทมมาจากนครนิวยอร์ก และในภาพยนตร์ยังปรากฏตึกสูงที่คล้ายกับตึกเอ็มไพร์สเตตอยู่ในกอแทมซิตีโดยมีป้ายที่เขียนว่า "กอแทมเอ็มไพร์" นอกจากนี้ยังมีสี่แยกการค้าที่พลุกพล่านซึ่งเรียกว่า "กอแทมสแควร์" ปรากฏในหลายฉากซึ่งมีลักษณะคล้ายกับไทม์สแควร์

### วิดีโอเกม

กอแทมซิตีปรากฏอยู่ในหลายวิดีโอเกมรวมไปถึง *แบทแมน บีกินส์*, *ดีซียูนิเวิร์สออนไลน์*และ*มอร์ทัลคอมแบตเวอร์ซัสดีซียูนิเวิร์ส* และยังปรากฏใน*อินจัสติส: ก็อดส์อมองอัส* ซึ่งผู้เล่นสามารถต่อสู้ทั้งข้างนอกและข้างในคฤหาสน์เวย์น, ชั้นบนของตึกและข้างในตรอกได้ นอกจากนี้เกมอื่น ๆ ที่มีเมืองอยู่คือ *เลโก้ไดเมนชัน* และแฟรนไชส์เกมชุด*อาร์แคม*ของร็อกสเตดี

#### แบทแมน: อาร์แคม

ใน*แบทแมน: อาร์แคมอะไซลัม* เริ่มเกมในฉากที่แบทแมนขับรถนำตัวโจ๊กเกอร์ไปยังอาร์แคมอะไซลัม โดยโจ๊กเกอร์ได้ขู่ว่าจะวางระเบิดทั่วกอแทม และใน*แบทแมน: อาร์แคมซิตี* สลัมในกอแทมซิตีเก่าได้ถูกแปลงเป็นเมืองอาร์แคมโดยมีกำแพงคุกล้อมรอบซึ่งในส่วนนี้จะมีสถานที่สำคัญที่ถูกเล่าตลอดทั้งเรื่องได้แก่ ไอซ์เบิร์กเลานจ์ของเพนกวิน, โรงงานเอซเคมิคัลส์, โรงงานถลุงเหล็กไซโอนิส, อาคารเก่าของกรมตำรวจกอแทมซิตีและโรงภาพยนตร์โมนาร์ชซึ่งเป็นสถานที่ที่ครอบครัวเวย์นถูกฆาตกรรม ใน*แบทแมน: อาร์แคมออริจินส์*จะเป็นเมืองที่อยู่ในยุคก่อนหน้ากว่าเกมอื่น ๆ ในชุด*อาร์แคม* นอกจากเกาะทางเหนือแล้ว ภาคนี้ยังให้ผู้เล่นได้สำรวจเกาะใหม่ทางใต้ที่เชื่อมกับเกาะเดิมด้วยสะพานไพโอเนียร์ส ขณะที่ในแบทแมน: อาร์แคมไนท์ เหตุการณ์เกิดขึ้นที่เซ็นทรัลกอแทมซิตีซึ่งใหญ่กว่ากอแทมเก่าห้าเท่า โดยในฉบับนวนิยายของแบทแมน: อาร์แคมไนท์ ได้เปิดเผยว่าตรอกไครม์ได้ถูกเปลี่ยนชื่อเป็นเวย์นเวย์

อ้างอิง
-------

1. 1 2  *Amazing World of DC Comics* #14, March 1977. DC Comics.
2. 1 2  *World's Finest Comics* #259, October–November 1979. DC Comics.
3. ↑  *Detective Comics* #503 June 1983. DC Comics.
4. 1 2  *Atlas of the DC Universe*, 1990. DC Comics.
5. 1 2  *Batman: Shadow of the Bat* Annual #1, June 1993. DC Comics.
6. 1 2  Montgomery, Paul (May 18, 2011). "The Secret Geography of the DC Universe: A Really Big Map"
7. 1 2  Bopik, Barry (March 29, 2008). "Metropolis is New York by day; Gotham City is New York by night". สืบค้นเมื่อ March 28, 2013.
8. 1 2  "Film locations for *Batman Begins*". Movie-locations.com. คลังข้อมูลเก่าเก็บจากแหล่งเดิมเมื่อ April 23, 2019. สืบค้นเมื่อ December 25, 2010.
9. 1 2 3  Otto, Jeff (June 5, 2006). "Interview: Christopher Nolan". *IGN*. คลังข้อมูลเก่าเก็บจากแหล่งเดิมเมื่อ March 31, 2012. สืบค้นเมื่อ November 6, 2006.
10. 1 2  J.S. Brent (June 12, 2011). "Juicy Plot Details Revealed as The Dark Knight Rises Moves to Pittsburgh". Reelz Channel. คลังข้อมูลเก่าเก็บจากแหล่งเดิมเมื่อ August 11, 2011. สืบค้นเมื่อ June 15, 2011.
11. 1 2  Vancheri, Barbara (August 21, 2011). "Fans glimpse final round of 'Dark Knight' filming". *Pittsburgh Post-Gazette*. สืบค้นเมื่อ August 23, 2011.
12. 1 2  Wigler, Josh (February 15, 2012). "'Dark Knight Rises' Meets... Donald Trump?". MTV. คลังข้อมูลเก่าเก็บจากแหล่งเดิมเมื่อ October 30, 2011. สืบค้นเมื่อ February 15, 2012.
13. 1 2  "Gridlock in Gotham: 'Dark Knight' filming in Newark likely to cause massive traffic delays this week", *The Star-Ledger*, November 2, 2011, สืบค้นเมื่อ November 5, 2011
14. 1 2  "'The Dark Knight Rises' to film in Newark", *New York Post*, November 3, 2011, สืบค้นเมื่อ November 5, 2011
15. 1 2  Di Ionno, Mark (November 5, 2011). "Di Ionno: Trying to unmask Newark's secret identity as a Batman film location". *The Star-Ledger*.
16. ↑  Safire, William (July 30, 1995). "ON LANGUAGE; Jersey's Vanishing 'New'". *The New York Times*. คลังข้อมูลเก่าเก็บจากแหล่งเดิมเมื่อ December 7, 2008.
17. ↑  Steranko, Jim (1970). *The Steranko History of Comics*. Reading, PA: Supergraphics. p. 44. ISBN 978-0-517-50188-7.
18. ↑  Burrows, Edwin G. and Mike Wallace. *Gotham: A History of New York City to 1898*. (Oxford University Press, 1999), 417.
19. ↑  "Gotham". World Wide Words. February 6, 1999. สืบค้นเมื่อ July 13, 2011.
20. ↑  Lowbridge, Caroline (January 1, 2014). "The real Gotham: The village behind the Batman stories". *BBC News*. สืบค้นเมื่อ June 20, 2015.
21. ↑  *The World's Greatest Super Heroes*, August 13, 1978. DC Comics.
22. ↑  *World's Finest Comics* #259, October–November 1979
23. ↑  *The New Adventures of Superboy* #14, October 1981. DC Comics.
24. 1 2  "Review: 'Suicide Squad'". *Asbury Park Press*. August 5, 2016.
25. 1 2  ""Suicide Squad": The Biggest Revelations From The Latest DC Film". CBR.com. August 7, 2016. คลังข้อมูลเก่าเก็บจากแหล่งเดิมเมื่อ 2016-08-19. สืบค้นเมื่อ 2022-11-05.
26. ↑  Blakinger, Keri (March 8, 2016). "From Gotham to Metropolis: A look at NYC's best nicknames". *Daily News*. New York. คลังข้อมูลเก่าเก็บจากแหล่งเดิมเมื่อ March 9, 2016. สืบค้นเมื่อ March 1, 2021.
27. ↑  *DC Comics Presents* #18, February 1980
28. ↑  *The New Adventures of Superboy* #22, October 1981
29. ↑  *Action Comics* #451, September 1975. DC Comics.
30. ↑  *Superman: The Man of Steel* #1, October 1986. DC Comics.
31. ↑  *Secret Files & Origins Guide to the DC Universe 2000* #1 (March 2000)
32. ↑  "'Batman v Superman': Are Metropolis and Gotham City that close?". *Screenertv.com*. March 25, 2016.
33. ↑  *Atlas of the DC Universe*. Mayfair Games.
34. ↑  '*Batman: Gates to Gotham*, May 2011. DC Comics.
35. ↑  Burgas, Greg (April 13, 2010). "Dark Knight, Dark City". *Comic Book Resources*. คลังข้อมูลเก่าเก็บจากแหล่งเดิมเมื่อ 2015-09-27. สืบค้นเมื่อ 2022-11-05.
36. ↑  *Detective Comics* #740, January 2000. DC Comics.
37. ↑  O'Neil, Dennis. Afterword. *Batman: Knightfall, A Novel*. New York: Bantam Books. 1994. 344.
38. 1 2 3  "Dark Knight's kind of town: Gotham City". *Today*. Associated Press. July 20, 2008. คลังข้อมูลเก่าเก็บจากแหล่งเดิมเมื่อ 2014-10-06. สืบค้นเมื่อ 2022-11-05.
39. ↑  Bruce Timm and Eric Radomski, audio commentary for "On Leather Wings", *Batman: The Animated Series*, Warner Bros, Volume One box set DVD.
40. ↑  *Batman* (vol. 2) #2, December 2011. DC Comics.
41. ↑  Bros, Warner (2008-07-20). "Dark Knight's kind of town: Gotham City". *TODAY.com* (ภาษาอังกฤษ). คลังข้อมูลเก่าเก็บจากแหล่งเดิมเมื่อ 2020-02-18. สืบค้นเมื่อ 2020-03-27.
42. ↑  Travel (February 27, 2008). "Helsinki: a cruiser's guide". *Telegraph*. เก็บจากแหล่งเดิมเมื่อ January 11, 2022. สืบค้นเมื่อ May 14, 2013.
43. ↑  Grant, Alan (w), Breyfogle, Norm (a). "The Destroyer Part One: A Tale of Two Cities" *Batman* 474 (February 1992), DC Comics
44. ↑  Grant, Alan (w), Sprouse, Chris, Anton Furst (p), Patterson, Bruce (i). "The Destroyer Part Two: Solomon" *Legends of the Dark Knight* 27 (February 1992), DC Comics
45. ↑  Grant, Alan (w), Aparo, Jim (p), DeCarlo, Mike (i). "The Destroyer Part Three" *Detective Comics* #641 (February 1992), DC Comics
46. ↑  Ennis, Garth (w). John McCrea (a). "A Rage in Arkham". *Hitman*. April 1996. DC Comics.
47. ↑  *Detective Comics* #784–786. DC Comics.
48. ↑  *More Fun Comics* #94. DC Comics.
49. ↑  *Secret Origins* #50. DC Comics.
50. ↑  *Adventure Comics* #89. DC Comics.
51. ↑  *Sensation Comics* #25. DC Comics.
52. ↑  Palmiotti, Jimmy; Gray, Justin (w); Moritat (a). *All Star Western Vol. 1: Guns and Gotham* (November 6, 2012). DC Comics. (Reprints issues 1–6).
53. ↑  *Detective Comics* #488–490, 492, 494, 495, 504, 507. DC Comics.
54. 1 2 3  "Gotham: The Evolution of Batman's Hometown". *Den of Geek* (ภาษาอังกฤษแบบอเมริกัน). 2015-05-04. สืบค้นเมื่อ 2020-03-27.
55. ↑  "*Gotham: The Legend Reborn* Preview Special: Behind The Shadows (Part 3)" เก็บถาวร กันยายน 3, 2014 ที่ เวย์แบ็กแมชชีน. Fox Broadcasting Company. Retrieved August 30, 2014.
56. ↑  Swartz, Tracy (March 25, 2019). "'Batwoman' TV pilot filming scenes in Chicago this week". *Chicago Tribune*. เก็บจากแหล่งเดิมเมื่อ April 7, 2019. สืบค้นเมื่อ April 7, 2019.
57. ↑  Goldberg, Lesley (May 17, 2018). "Batwoman to Make in 'Arrow'-verse Debut in Next Crossover". *Hollywood Reporter*. สืบค้นเมื่อ May 17, 2018.
58. 1 2  Daly, Steve (June 19, 1992). "Sets Appeal: Designing 'Batman Returns'". *Entertainment Weekly*. คลังข้อมูลเก่าเก็บจากแหล่งเดิมเมื่อ October 10, 2008. สืบค้นเมื่อ December 25, 2010.
59. ↑  Hanson, Matt (2005). *Building Sci-fi Moviescapes: The Science Behind the Fiction* (ภาษาอังกฤษ). Gulf Professional Publishing. ISBN 978-0-240-80772-0.
60. 1 2 3  Luis, Eric (2019-10-30). "The Many Inspirations For Every Onscreen Portrayal Of Gotham City". *Ranker* (ภาษาอังกฤษ). สืบค้นเมื่อ 2020-03-27.
61. ↑  McCarthy, Todd (June 14, 1992). "Review: "Batman Returns"". *Variety*. สืบค้นเมื่อ December 25, 2010. Lensed seemingly entirely indoors or on covered sets, pic is a magnificently atmospheric elaboration on German expressionism. Its look has been freshly imagined by production designer Bo Welch, based on the Oscar-winning concepts of the late Anton Furst in the first installment. Welch's Gotham City looms ominously over all individuals, and every set-from Penguin's aquarium-like lair and Shreck's lavish offices to Bruce Wayne's vaguely "Citizen Kane"-like mansion and simple back alleys-is brilliantly executed to maximum evocative effect
62. ↑  Daly, Steve (June 19, 1992). "Sets Appeal: Designing 'Batman Returns'". Ew.com. คลังข้อมูลเก่าเก็บจากแหล่งเดิมเมื่อ October 10, 2008. สืบค้นเมื่อ December 25, 2010.
63. ↑  Grobar, Matt (November 7, 2019). "How 'Once Upon A Time In Hollywood' Production Designer Barbara Ling Brought Quentin Tarantino's Favorite Restaurants Back Into The '60s — Production Value Video Series". *Deadline Hollywood* (ภาษาอังกฤษแบบอเมริกัน). เก็บจากแหล่งเดิมเมื่อ January 10, 2021. สืบค้นเมื่อ February 10, 2020.
64. ↑  "Film locations for *Batman & Robin*". Movie-locations.com. คลังข้อมูลเก่าเก็บจากแหล่งเดิมเมื่อ November 29, 2010. สืบค้นเมื่อ December 25, 2010.
65. ↑  "*Batman & Robin* – Gotham City". Angelfire.com. สืบค้นเมื่อ December 25, 2010.
66. ↑  "Barbara Ling's no-holds-barred production design makes Gotham look more surreal than ever". Shoestring.org. สืบค้นเมื่อ December 25, 2010.
67. ↑  Howe, Desson. "'Batman Forever': Robin Debuts". *The Washington Post* (ภาษาอังกฤษแบบอเมริกัน). เก็บจากแหล่งเดิมเมื่อ January 19, 2009. สืบค้นเมื่อ March 7, 2022. Departing from former "*Batman*" director Tim Burton's gothic approach to New York, Schumacher and production designer Barbara Ling compulsively layer the background with a] futuristic city design that seems to aim for "*Blade Runner*" by way of "*Teenage Mutant Ninja Turtles*
68. ↑  Barbara Ling, *Bigger, Bolder, Brighter: The Production Design of Batman & Robin*. 2005. Warner Home Video
69. ↑  "These Are the Cities Standing in for Gotham in 'The Batman'". Distractify. March 4, 2022. สืบค้นเมื่อ March 6, 2022.
70. ↑  "Zack Snyder Turned Gotham City and Metropolis into the Bay Area". *Wired*. July 11, 2015.
71. ↑  Burr, Ty (March 24, 2016). "'Batman v Superman' is dark and chaotic"". *Boston Globe* (ภาษาอังกฤษแบบอเมริกัน). เก็บจากแหล่งเดิมเมื่อ March 26, 2016. สืบค้นเมื่อ March 7, 2022.
72. ↑  "Batman V Superman Concept Art: Early Doomsday & Gotham City Designs". *ScreenRant* (ภาษาอังกฤษแบบอเมริกัน). 2017-02-13. สืบค้นเมื่อ 2020-03-27.
73. ↑  Kilday, Gregg (July 23, 2018). "Harley Quinn Spinoff Film 'Birds of Prey' Among Latest California Tax Credit Recipients". *The Hollywood Reporter* (ภาษาอังกฤษแบบอเมริกัน). เก็บจากแหล่งเดิมเมื่อ March 4, 2022. สืบค้นเมื่อ March 7, 2022.
74. ↑  "The Design of 'Joker' Just Might Make You Sympathize With the Villain". *www.backstage.com* (ภาษาอังกฤษ). 2019-09-25. สืบค้นเมื่อ 2020-03-27.
75. ↑  "'The Batman' Director Matt Reeves Wants to Put You Off-Kilter". Cnet. March 6, 2022. สืบค้นเมื่อ March 6, 2022.
76. ↑  Oller, Jacob (February 21, 2020). "'The Batman' Suits Up for the Graveyard Shift in Bat-Cycle Set Photos". *Syfy Wire*. เก็บจากแหล่งเดิมเมื่อ February 21, 2020. สืบค้นเมื่อ February 21, 2020.
77. ↑  Flaherty, Jess (March 11, 2020). "Liverpool turns into Gotham city as 'The Batman' filming preparation gets underway". *Liverpool Echo*. เก็บจากแหล่งเดิมเมื่อ March 13, 2020. สืบค้นเมื่อ March 13, 2020.
78. ↑  Roche, Matthew (October 20, 2020). "Exclusive Photos – The Batman filming in Chicago Loop". Reel Chicago. คลังข้อมูลเก่าเก็บจากแหล่งเดิมเมื่อ January 18, 2022. สืบค้นเมื่อ January 24, 2022.
79. ↑  Davis, Brandon (October 19, 2020). "The Batman Set Shows Dark, Gritty Gotham With Easter Eggs in Exclusive Set Video". ComicBook.com. คลังข้อมูลเก่าเก็บจากแหล่งเดิมเมื่อ November 25, 2020. สืบค้นเมื่อ January 24, 2022.
80. ↑  "'The Batman' Review: A Tortured Robert Pattinson Goes Even Darker Than 'The Dark Knight'". Variety. February 28, 2022. สืบค้นเมื่อ March 6, 2022.